EIROPAS KOMISIJA Briselē, 13.7.2016 COM(2016) 480 final KOMISIJAS PAZIŅOJUMS EIROPAS PARLAMENTAM, EIROPADOMEI UN PADOMEI

Piektais ziņojums par pārcelšanu un pārmitināšanu



1Ievads Piektajā ziņojumā par pārcelšanu un pārmitināšanu ir sniegta jaunākā informācija par pašreizējo situāciju kopš pēdējā ziņojuma, t. i., 15. jūnija ziņojuma, un novērtētas darbības, kuras visas attiecīgās ieinteresētās personas veikušas no 2016. gada 14. jūnija līdz 11. jūlijam (pārskata periods), lai realizētu ieteikumus pārcelšanas un pārmitināšanas shēmu īstenošanas paātrināšanai. Ņemot vērā to, ka ir steidzami jāsniedz atbalsts Grieķijai un Itālijai, Eiropadome savā pēdējā sanāksmē 2016. gada 28. jūnijā atkārtoti aicināja veikt papildu darbības, lai paātrinātu pārcelšanas un pārmitināšanas shēmu īstenošanu. Kopš 2016. gada 11. jūnija Grieķijā ir ieradušās 1694 personas. Šis skaitlis, šķiet, atkārtoti apstiprina tendenci samazināties ieradušos personu skaitam, kas ir novērojama saistībā ar ES un Turcijas paziņojuma īstenošanu. To migrantu skaits, kas pašlaik atrodas Grieķijā, ir saglabājies stabils, un tas ir apmēram 57 000 migrantu — ap 8500 Grieķijas salās un ap 48 500 personu tās kontinentālajā daļā. Saskaņā ar Grieķijas valdības jaunākajām aplēsēm apmēram 34 000 migrantu, kas atrodas kontinentālajā daļā, ir valstspiederība, ar kuru tie ir tiesīgi uz pārcelšanu. Kopš 11. jūnija Itālijā ir ieradušās 24 977 personas, kas ir līdzīgi pieaugošām tendencēm šajā pašā laika periodā 2015. gadā. Ieradušos Eritrejas valstspiederīgo, kuri ir tiesīgi uz pārcelšanu, skaits joprojām ir augsts (Eritreja ir otrā izplatītākā valstspiederība personām — vairāk nekā 2000 personu, kas pārskata periodā ieradušā Itālijā). Saskaņā ar Itālijas Iekšlietu ministrijas informāciju pašlaik Itālijā atrodas 4650 eritrejiešu, kas gaida pārcelšanu. Pārskata periodā kopējais pārcelšanas rādītājs bija līdzīgs iepriekšējā pārskata perioda rādītāja. Papildus ir pārceltas 776 personas, tādējādi kopumā līdz šim ir pārceltas 3056 personas (2213 — no Grieķijas un 843 — no Itālijas). Kopējais pārcelšanas progress liecina par pozitīvu tendenci, kas ir jāturpina, tomēr ir nepieciešami papildu pasākumi. Attiecībā uz pārmitināšanu — no 22 504 personām, par kurām bija panākta vienošanās 2015. gada jūlija shēmas ietvaros, līdz šim ir pārmitinātas 8268, tostarp 996 personas kopš iepriekšējā ziņojuma, galvenokārt no Turcijas, Jordānijas un Libānas. ES un Turcijas paziņojumā noteikto saskaņoto rīcību sākot īstenot tikai no 4. aprīļa, atbilstoši mehānismam “viens pret vienu” no Turcijas uz ES ir pārmitinātas 802 personas, tostarp 291 — kopš iepriekšējā ziņojuma. 2Pārcelšana 2.1Svarīgākā informācija pārskata periodā Lai gan pārskata periodā ar pārcelšanu saistītās pārsūtīšanas no Grieķijas palielinājās (pārceltas 710 personas salīdzinājumā ar 594 personām iepriekšējā pārskata periodā), no Itālijas pārsūtīto personu skaits samazinājās un joprojām bija īpaši neapmierinošs (pārskata periodā pārceltas tikai 66 personas salīdzinājumā ar 186 — iepriekšējā pārskata periodā). Tempa pieaugumu pārcelšanai no Grieķijas izraisīja daudzi faktori, tostarp vairāku dalībvalstu iesaiste pārcelšanā, Grieķijas Patvēruma dienesta spējas uzlabošana apstrādāt pārcelšanas pieprasījumus, patvēruma meklētāju lielāka gatavība piedalīties šajā programmā un Komisijas darbs sadarbībā ar Grieķijas Patvēruma dienestu, Eiropas Patvēruma atbalsta biroju (EASO), Apvienoto Nāciju Organizācijas Augsto komisāru bēgļu jautājumos (UNHCR) un Starptautisko Migrācijas organizāciju (IOM), lai pārcelšanas darbplūsmu Grieķijā padarītu raitāku un efektīvāku. Būs jānodrošina dalībvalstu eksperti, lai turpinātu šo pozitīvo tendenci.

Attiecībā uz Itāliju — ļoti zemo pārcelšanas apjomu var saistīt ar vairākiem faktoriem. Tie ir, piemēram, mazāk sakārtota pārcelšanas procedūra Itālijā, jo pārcelšanas darbplūsma joprojām tiek izstrādāta, un nepietiekami cieša sadarbība starp Itālijas iestādēm un pārcelšanas mērķa dalībvalstīm (jo īpaši drošības jomā). Itālijai ir jāpaātrina arī papildu karsto punktu izveide, par kuriem tika paziņots iepriekš, kā arī mobilo karsto punktu izveide. Turklāt ir nepieciešama precīza informācija par to ieradušos personu, reģistrēto personu un potenciālo kandidātu skaitu, kuri ir tiesīgi uz pārcelšanu un kuri atrodas Itālijā. Turklāt pieteikuma iesniedzējiem, kuri ir tiesīgi uz pārcelšanu no Itālijas, parasti ir sarežģītāks profils, un tam ir nepieciešamas pārcelšanas mērķa dalībvalstu un Itālijas iestāžu papildu administratīvās darbības, piemēram, saistībā ar pietiekamu skaidrojuma sniegšanu. Lai paātrinātu pārcelšanu no Itālijas, ir nepieciešama iestāžu lielāka uzticēšanās, lai ātri pabeigtu un īstenotu pārcelšanas darbplūsmu, lai vēl vairāk uzlabotu Itālijas iestāžu administratīvo spēju un lai nodrošinātu pietiekamas saistības un esošo nosacījumu elastīgu īstenošanu. Dalībvalstīm ir arī jāatbild uz uzaicinājumiem nodrošināt ekspertus izvietošanai Itālijā. Lielas bažas rada nepavadītu nepilngadīgo pārcelšanas ļoti lēnais temps. Pārskata periodā ir nosūtīti tikai 6 nepavadīti nepilngadīgie. Somija joprojām ir vienīgā dalībvalsts, kas aktīvi iesaistās šīs kategorijas neaizsargātu pieteikuma iesniedzēju pārcelšanā, bet saskaņā ar Padomes lēmumiem par pārcelšanu tiem būtu jānosaka prioritārs statuss. Tikmēr turpina pieaugt to nepavadītu nepilngadīgo skaits, kuri ierodas Itālijā (gandrīz 9800 ieradušos personu kopš janvāra sākuma, no kurām 1430 ir eritrejieši), un Grieķijā pēc kopējās pirmsreģistrācijas ir reģistrēti apmēram 2000 nepavadītu nepilngadīgo. Dalībvalstīm ir steidzami jāuzlabo centieni savu oficiālo saistību ietvaros piedāvāt vietas nepavadītiem nepilngadīgajiem. Pārcelšana attiecas uz to valstu valstspiederīgajiem, kuru vidējais starptautiskās aizsardzības atzīšanas īpatsvars ES ir 75 % vai lielāks. Šī informācija ir balstīta uz Eurostat datiem, un to atjaunina reizi ceturksnī, pamatojoties uz Eurostat ziņojumiem. Pēdējo ceturkšņa ziņojumu publicēja pārskata periodā. Būtisks pavērsiens ir tas, ka pēc pēdējā Eurostat ceturkšņa ziņojuma irākiešiem vairs nav tiesību uz pārcelšanu. Tomēr saskaņā ar Padomes lēmumiem par pārcelšanu tas neattiecas uz tiem migrantiem, kuri jau ir atzīti personām, kurām, iespējams, ir nepieciešama starptautiskā aizsardzība. 2.2Pārcelšanas mērķa dalībvalstu rīcība No 14. jūnija līdz 11. jūlijam papildus tika pārceltas 776 personas — 710 no Grieķijas (uz Beļģiju, Bulgāriju, Kipru, Igauniju, Somiju, Franciju, Īriju, Latviju, Lietuvu, Nīderlandi, Portugāli, Rumāniju un Spāniju) un 66 no Itālijas (uz Kipru, Horvātiju (pirmās pārcelšanas uz šo valsti), Nīderlandi un Portugāli). 15. jūnijā no Grieķijas uz Franciju tika pārceltas 126 personas un 7. jūlijā tika pārcelti vēl 124 pieteikuma iesniedzēji, kas vēlreiz apliecina, ka ir iespējams vienā pārsūtīšanas reizē pārcelt lielu skaitu personu. Turklāt Somija, Francija, Nīderlande un Portugāle turpināja regulāru ikmēneša pārcelšanu. Līdz jūnija beigām ir plānots īstenot vēl 133 ar pārcelšanu saistītas pārvešanas no Grieķijas un 119 — no Itālijas. Rīcība saistību ierobežotā skaita novēršanai. 10 dalībvalstis (Francija, Igaunija, Īrija, Somija, Latvija, Lietuva, Nīderlande, Rumānija, Slovēnija un Vācija) un Šveice ir iesniegušas 858 jaunas norādes par gatavību ātri pārcelt starptautiskās aizsardzības pieteikuma iesniedzējus (“oficiālās saistības”), kas ir mazāk nekā iepriekšējā pārskata periodā. Jauno oficiālo saistību skaits bija sadalīts vienmērīgāk nekā iepriekšējā pārskata periodā: iesniegtas 380 oficiālās saistības attiecībā uz pārcelšanu no Itālijas un 478 — no Grieķijas. Pārcelšanas mērķa dalībvalstu oficiālo saistību kopējais skaits ir 9119 (2428 uz Itāliju un 6691 uz Grieķiju). Austrija un Ungārija joprojām nav uzņēmušās nekādas saistības. Turklāt Polija joprojām de facto ir apturējusi pārcelšanas procedūru īstenošanu. Visbeidzot, lielākā daļa dalībvalstu līdz šim nav iesniegušas saistības tādā apmērā, kas atbilst to pieteikuma iesniedzēju sadalījumam visā lēmumos ietvertajā periodā (piemēram, Čehijas Republika, Horvātija, Polija, Slovākija un Vācija ir iesniegušas saistības tikai par 1–2 % no tām piešķirtā attiecīgā sadalījuma). Rīcība tā laika samazināšanai, kas vajadzīgs, lai reaģētu uz pārcelšanas pieprasījumiem. Lai gan arvien lielāks skaits dalībvalstu pašlaik aktīvi iesaistās personu pārcelšanā no Grieķijas, dažas dalībvalstis (Luksemburga, Nīderlande un Šveice) īsteno pasākumus reaģēšanas laika samazināšanai attiecībā uz pārcelšanas pieprasījumiem. Pārskata periodā vairākas dalībvalstis (Igaunija, Latvija un Lietuva) ir noraidījušas pārcelšanas pieprasījumus, nesniedzot pamatotus iemeslus vai pamatojoties uz iemesliem, kas nav norādīti Padomes lēmumos par pārcelšanu. Rīcība to problēmu risināšanai, kuras saistītas ar neaizsargātu pieteikuma iesniedzēju, tostarp nepavadītu nepilngadīgo, pārcelšanu. Laika posmā no 1. līdz 30. jūnijam Itālijā ieradās 3169 nepavadīti nepilngadīgie, tostarp apmēram 500 eritrejiešu un ļoti maz irākiešu. Attiecībā uz Grieķiju, lai gan nav iespējams noteikt, cik nepavadītu nepilngadīgo personu ir ieradušās tajā pašā periodā, Nacionālais sociālās solidaritātes centrs (EKKA) ziņo, ka kopš 2016. gada sākuma uz EKKA izmitināšanas nolūkos ir nosūtīti 2390 nepavadīti nepilngadīgie, tostarp 531 ir izmitināts speciālos centros un 911 gaida izmitināšanu. Saskaņā ar provizoriskajiem pirmsreģistrācijas procesa datiem ar 7. jūliju bija reģistrēti 906 nepavadīti nepilngadīgie.

Nepavadītu nepilngadīgo pārcelšanas temps joprojām ir ļoti lēns. Kopš 14. jūnija no Grieķijas ir pārcelti tikai seši nepavadīti nepilngadīgie (pieci uz Somiju un viens uz Īriju), palielinot pārcelto nepavadīto nepilngadīgo kopējo skaitu līdz 29 personām. Tikai dažas dalībvalstis ir gatavas piekrist nepavadītu nepilngadīgo pārcelšanai, un piedāvāto vietu skaits arī turpmāk nebūs pietiekams, lai izvietotu visus nepavadītos nepilngadīgos, kuri ir tiesīgi uz pārcelšanu. Rīcība, lai pastiprinātu EASO spēju atbalstīt Itāliju un Grieķiju. EASO pēdējā uzaicinājumā nodrošināt ekspertus izvietošanai Itālijā, kas publicēts 2016. gada 28. maijā, tika pieprasīti 35 papildu eksperti. Saskaņā ar 11. jūlija situāciju — ir saņemti 40 piedāvājumi. Itālijā izvietoto ekspertu un kultūras mediatoru kopējais skaits ir attiecīgi ir 32 un 35, kas joprojām ir nepietiekami, lai tiktu galā ar pieaugošo ieradušos personu skaitu, un nepietiek ekspertu, kas nepieciešami saskaņā ar plānu neparedzētiem gadījumiem, par ko vienojās EASO un Itālijas iestādes (74 eksperti). Tādēļ steidzami ir nepieciešams lielāks skaits norīkojumu, un tiem ir jābūt uz ilgāku laikposmu. Attiecībā uz Grieķiju — EASO sūtīja atgādinājumu dalībvalstīm par pēdējo uzaicinājumu nodrošināt ekspertus, lai atbalstītu pārcelšanas mehānismu Grieķijā, jo pastāvīgi ir nepieciešams izvietot jaunus ekspertus, tāpēc ka beidzas to izvietošanas termiņš. Līdz šim pēc atgādinājuma nosūtīšanas EASO nav saņēmis nevienu jaunu piedāvājumu. Saskaņā ar 11. jūlija situāciju Grieķijā izvietoto patvēruma ekspertu un tulku kopējais skaits ir attiecīgi ir 27 un 24, kas ir nepietiekami, lai tiktu galā ar tādu lietu pieaugošo skaitu, kuras tiks iesniegtas pēc kopējās provizoriskās reģistrācijas procesa pabeigšanas. Tādēļ pēc Grieķijas iestāžu vajadzību atkārtota novērtējuma pēc pirmsreģistrācijas procesa EASO apsvērs iespēju pieprasīt vēl papildu ekspertus un kultūras mediatorus. 2.3Grieķijas un Itālijas rīcība, tostarp svarīgākā informācija no ceļvežiem Grieķija Rīcība, lai paātrinātu migrantu reģistrāciju un formalitāšu kārtošanu. Kā norādīts Ceturtajā ziņojumā par pārcelšanu un pārmitināšanu, Grieķijas Patvēruma dienests (ciešā sadarbībā ar UNHCR un EASO) 8. jūnijā uzsāka kopējās pirmsreģistrācijas procesu ar mērķi aptvert aptuveni 49 000 personu, kuras šobrīd uzturas kontinentālās daļas pagaidu izmitināšanas centros. Saskaņā ar 11. jūlija situāciju — pirmsreģistrēto personu skaits ir 21 223. Rīcība, lai uzlabotu Grieķijas Patvēruma dienesta reģistrācijas spēju. Patvēruma dienesta / EASO apvienotajās reģistrācijas grupās strādā 6 eksperti Atēnās, 3 eksperti Salonikos un 3 eksperti Aleksandrupolē. Kā norādīts Ceturtajā ziņojumā, daļa Grieķijas Patvēruma dienesta darbinieku atbalsta kopējās pirmsreģistrācijas procesu. Tāpēc Patvēruma dienesta spēja apstrādāt pārcelšanas pieteikumus nav uzlabojusies, tomēr pirmsreģistrācijas procesa beigās ir paredzēts ievērojams apstrādes spējas pieaugums. Vidēji Grieķijas Patvēruma dienests ar EASO atbalstu katru dienu pieņem 110 pieteikumu iesniedzēju, kas ir tiesīgi uz pārcelšanu. Reģistrēto personu skaits un saistību skaits ir pieaudzis līdzīgā apmērā, un atšķirība starp Grieķijas iesniegto pārcelšanas pieprasījumu skaitu un dalībvalstu pieņemto pārcelšanas pieprasījumu skaitu pārskata periodā ir samazinājusies. Lai gan Grieķija kopumā nosūtīja 1268 pārcelšanas pieprasījumus, pārcelšanas mērķa dalībvalstis pieņēma tikai 1224 jaunus pieprasījumus. Tomēr šī atšķirība joprojām ir nozīmīga, un tā var kļūt par būtisku šķērsli, īstenojot pēc pirmsreģistrācijas pabeigšanas paredzētos pasākumus. Rīcība koordinācijas uzlabošanai un tā laika samazināšanai, kas vajadzīgs, lai reaģētu uz pārcelšanas pieprasījumiem. Pārcelšanas protokolu pieņēma 8. jūlijā sadarbības koordinatoru sanāksmē. Rīcība Grieķijas uzņemšanas spējas uzlabošanai. Saskaņā ar 8. jūlija situāciju Grieķijas kopējā uzņemšanas spēja ir vairāk nekā 50 000 vietu pagaidu uzturēšanās centros un pastāvīgās uzņemšanas centros gan neatbilstīgajiem migrantiem, gan personām, kurām, iespējams, ir nepieciešama starptautiskā aizsardzība un kuras ir paudušas vēlmi to iegūt vai jau iesniegušas patvēruma pieteikumus. Tomēr šie centri ir ievērojami jāuzlabo, lai tie atbilstu piemērojamiem standartiem. Saskaņā ar 4. jūlija situāciju no 20 000 vietu, kuras saskaņā ar UNHCR īres programmu 2015. gada decembrī tika paredzētas pieteikumu iesniedzējiem, kas ir tiesīgi uz pārcelšanu, bija pieejamas 7652 vietas, tostarp 2349 vietas viesnīcās/ēkās visā to platībā, 3738 vietas dzīvokļos, 212 vietas viesģimenēs un 201 vieta speciālos nepavadītu nepilngadīgo centros.

Saskaņā ar 11. jūlija situāciju — attiecībā uz pārcelšanas centriem — ir izveidots tikai viens no trijiem Grieķijas iestāžu solītajiem pārcelšanas centriem, proti, Lagadikijas centrs. Saskaņā ar 8. jūlija situāciju šajā centrā ir izmitināta 861 persona. Pārējiem diviem Grieķijas iestādes vēl nav piešķīrušas piemērotas vietas. UNHCR un Grieķijas iestādes joprojām apspriež lielāka vietu skaita nodrošināšanu speciālo pārcelšanas centru būvniecībai, jo īpaši Atikas reģionā. Kā minēts Ceturtajā ziņojumā, šīs vietas ir steidzami jāpiešķir, lai pēc kopējās pirmsreģistrācijas pabeigšanas izvairītos no aizkavēšanās attiecībā uz pārcelšanas darbplūsmu. Itālija Rīcība, lai palielinātu karsto punktu skaitu un lai nodrošinātu to pilnīgu darbspēju. Ieradušos personu skaita maksimālais pieaugums pēdējos mēnešos apliecināja, ka pašreizējās 1600 vietas darbspējīgajos karstajos punktos (Pocallo, Lampedūzā, Trapāni un Taranto) nav pietiekamas. Turklāt lielākā daļa migrantu pieplūdumu notiek ārpus esošajiem karstajiem punktiem. Kā norādīts Ceturtajā ziņojumā, Itālijai ir jāpaātrina papildu karsto punktu izveide, par kuriem tika paziņots iepriekš, un jāpaātrina mobilo karsto punktu izveide (ar ES aģentūru atbalstu). Turklāt, ņemot vērā pieaugošo Itālijā ieceļojošo nepavadītu nepilngadīgo migrantu skaitu, visos karstajos punktos ir jābūt speciāliem centriem un jānodrošina speciāla palīdzība. Rīcība koordinācijas uzlabošanai. Pēc standarta operāciju procedūras attiecībā uz Itālijas karstajiem punktiem pieņemšanas par šīm procedūrām ir notikušas vairākas mācības attiecīgām ieinteresētajām personām Trapāni (27. jūnijā), Lampedūzā (28. jūnijā) un Taranto (5. jūlijā). Tās organizēja Itālijas Iekšlietu ministrija sadarbībā ar Komisiju, Frontex, Eiropolu, EASO, UNHCR un IOM. Nākamās mācības ir plānotas Pocallo 2016. gada 12. jūlijā. Grupa, kas izstrādāja standarta operāciju procedūras, arī turpmāk regulāri tiksies un uzraudzīs, vai ikdienas darbā pareizi tiek īstenoti noteikumi. Rīcība Itālijas formalitāšu kārtošanas spējas uzlabošanai. Kā norādīts Ceturtajā ziņojumā, ir jāpalielina Itālijas iestāžu spēja reģistrēt un apstrādāt pieteikumus. Tam arī būtu jāsamazina aizbēgšanas riski, jo pieteikuma iesniedzēju pieprasījumus apstrādās ātrāk. Ir jāstiprina grupas, kas reģistrēs pieteikumus, un ir jānodrošina EASO klātbūtne jaunajos reģistrācijas centros. Rīcība tā laika samazināšanai, kas vajadzīgs, lai reaģētu uz pārcelšanas pieprasījumiem. Itālija ir ievērojusi ļoti stingru politiku, kas neļauj pārcelšanas mērķa dalībvalstij veikt papildu drošības intervijas. Tādēļ dažas dalībvalstis joprojām nepieņem pieteikuma iesniedzējus no Itālijas. Tas ļoti ietekmē no Itālijas pārcelto personu skaitu, kas joprojām ir ļoti mazs. Kā minēts Ceturtajā ziņojumā, ir jānosaka risinājumi, lai ļautu šīs intervijas veikt, jo īpaši, ņemot vērā pieteikuma iesniedzēju sarežģītākus profilus. Ceturtajā ziņojumā sniegtie ieteikumi ir spēkā, un tas ir veids, kā veidot uzticēšanos un samazināt papildu interviju pieprasījumu skaitu no pārcelšanas mērķa dalībvalstīm. Rīcība to problēmu risināšanai, kuras saistītas ar neaizsargātu pieteikuma iesniedzēju un nepavadītu nepilngadīgo pārcelšanu. No Itālijas vēl nav pārcelts neviens nepavadīts nepilngadīgais. Tam būtu jānodrošina prioritārs statuss, jo gandrīz 1500 nepavadītu nepilngadīgo varētu būt tiesības uz pārcelšanu (lielākā daļa no tiem, proti, 1430, ir no Eritrejas). Nav izstrādātas īpašas procedūras nepavadītu nepilngadīgo pārcelšanas atvieglošanai no Itālijas, un tas netieši mudina viņus autonomi virzīties izvēlētās galamērķa valsts virzienā, tādējādi pakļaujot viņus kontrabandas riskam un riskam kļūt par cilvēku tirdzniecības upuriem. Ir ļoti svarīgi ātri izveidot nepavadītu nepilngadīgo izmēģinājuma pārcelšanu, lai izstrādātu īpašu pārcelšanas procedūru Itālijai. 2.4Komisijas un ES aģentūru rīcība

Eiropas Komisija Komisija turpināja sniegt vietēju atbalstu Itālijai un Grieķijai. Komisija ir arī divpadsmitās neformālās ekspertu grupas bērna tiesību jautājumos sanāksmes sesiju veltījusi nepavadītu nepilngadīgo pārcelšanai, lai veicinātu izpratni un apmainītos ar pozitīvu pieredzi (galvenokārt no Somijas) šajā sarežģītajā jautājumā. Padomes lēmumu par pārcelšanu īstenošanas uzraudzības ietvaros Komisija pauda bažas un to darīs arī turpmāk attiecībā uz tām dalībvalstīm, kuras līdz šim nav izpildījušas saistības. Eiropas Patvēruma atbalsta birojs Rīcība pārcelšanas procesa paātrināšanai un Grieķijas un Itālijas reģistrācijas spējas uzlabošanai. Eksperti ir izvietoti dažādu pienākumu izpildei. Reģistrācijas procesu Grieķijā pašlaik tiešā veidā atbalsta 12 eksperti, veicot kopīgu apstrādi. Vēl 14 eksperti ir iesaistīti informācijas sniegšanā, vadot divas palīdzības līnijas un nometnēs un pirmsreģistrācijas procesā sniedzot informāciju par reģistrāciju, pārcelšanu un Dublinas procedūrām. Pamatojoties uz ieteikumiem par to, kā uzlabot piemērotības noteikšanas procesu, kura mērķis ir atrast atbilstošus pieteikumu iesniedzējus konkrētām dalībvalstīm, EASO drīz pabeigs rīcības plānu sadarbībā ar Grieķijas Patvēruma dienestu, lai īstenotu atbalstu. Itālijā EASO pašlaik ir izvietojis 32 dalībvalstu un asociēto valstu ekspertus (pieprasīto ekspertu kopskaits — 74): 9 eksperti karstajos punktos, 4 eksperti divās mobilajās grupās (kas atrodas Romā un Katānijā), 13 eksperti pārcelšanas centros un 6 eksperti Dublinas vienībā Romā. EASO ir izvietojis arī maksimāli 48 kultūras mediatorus (arābu, tigrinjas un kurdu valodā), lai atbalstītu pārcelšanas procesu (saskaņā ar 11. jūlija situāciju uz vietas izvietoti 35 kultūras mediatori). 3Pārmitināšana Pamatojoties uz informāciju, kas saņemta no iesaistītajām valstīm, 2015. gada 20. jūlija pārmitināšanas shēmas ietvaros laika posmā līdz 2016. gada 11. jūlijam ir pārmitinātas 8268 personas uz 20 pārmitināšanas valstīm (Apvienoto Karalisti, Austriju, Beļģiju, Čehijas Republiku, Dāniju, Franciju, Islandi, Itāliju, Īriju, Latviju, Lietuvu, Lihtenšteinu, Nīderlandi, Norvēģiju, Portugāli, Somiju, Spāniju, Šveici, Vāciju un Zviedriju). Vairums valstu, kas piedalās šajā shēmā, norādīja, ka pārmitināšanas pasākumi galvenokārt (bet ne tikai) bija paredzēti sīriešiem, kuri atrodas Jordānijā, Libānā un Turcijā. Dalībvalstīm pabeidzot to lietu novērtējumus, ko tās ar UNHCR starpniecību saņēma no Turcijas, no Turcijas pārmitināto personu skaits turpina pieaugt. Kopš 2016. gada 4. aprīļa mehānisma “viens pret vienu” ietvaros no Turcijas ir pārmitināti 802 sīrieši. Mehānismā arī aktīvi iesaistās arvien lielāks skaits dalībvalstu. Kopš pēdējā progresa ziņojuma papildus Itālijai, Lietuvai, Luksemburgai, Nīderlandei, Portugālei, Somijai, Vācijai un Zviedrijai pārmitināšana ir notikusi arī uz Latviju un Spāniju. ES un Turcijas 18. marta paziņojums paredz aktivizēt Brīvprātīgo humanitārās uzņemšanas shēmu ar Turciju pēc tam, kad tiks pārtraukta vai vismaz ievērojami un ilgtspējīgi samazināta neatbilstīga robežšķērsošana starp Turciju un ES. Padome ciešā sadarbībā ar Komisiju, EASO, UNHCR un IOM izstrādā standarta operāciju procedūras Brīvprātīgajai humanitārās uzņemšanas shēmai ar Turciju. Joprojām apspriež tekstu, ko Turcijai iesniedza 7. jūnijā. Pēc standarta operāciju procedūras saskaņošanas ir jānovērtē, vai ir izpildīti šīs shēmas īstenošanas sākšanas nosacījumi. Attiecībā uz Komisijas 2016. gada 21. martā iesniegto priekšlikumu nodrošināt papildu vietas pārmitināšanai vai citu veidu likumīgai uzņemšanai no Turcijas, grozot Padomes 2015. gada 22. septembra Lēmumu (ES) Nr. 2015/1601 par starptautiskās aizsardzības pieteikuma iesniedzēju pārcelšanu no Itālijas un Grieķijas, Padome gaida Parlamenta atzinumu, ko ir paredzēts iesniegt 2016. gada septembrī pirms lēmuma pieņemšanas. Ir svarīgi ātri pieņemt šo priekšlikumu, lai dalībvalstis varētu izmantot tajā paredzēto elastību. Komisija ir pieņēmusi arī priekšlikumu regulai, ar kuru izveido Savienības pārmitināšanas regulējumu, un aicina Eiropas Parlamentu un Padomi noteikt šim priekšlikumam prioritāru statusu. 4Turpmākā rīcība